SAUK reeds miljoene se skuld vereffenSAUK (Foto: Karen Sandison/African News Agency/ANA) Die SAUK is vinnig besig om sy skuld af te betaal sedert die nasionale regering ŉ reddingsboei aan die uitsaaikorporasie verskaf het. Só het Stella Ndabeni-Abrahams, minister van kommunikasie, vandag in die parlement gesê. Sy het tydens vraetyd in die Nasionale Raad van Provinsies gesê die SAUK het reeds sowat R1,3 miljard van die reddingsboei van R2,2 miljard vir skulddelging gebruik. Gevolglik is byna al die SAUK se munisipale skuld landwyd reeds betaal en skuld die SAUK net R2 400 aan ŉ munisipaliteit in Noordwes, wat die rekening laat uitgestuur het. Op ŉ vraag van George Michalakis, DA-LP, het Ndabeni-Abrahams gesê dieselfde geld vir die bedrae wat die SAUK aan kunstenaars skuld. Sy het egter toegegee die SAUK is tans betrokke by ŉ hofsaak waarin die akteur Hans Strydom namens ander akteurs die SAUK takel oor uitstaande skuld. Michalakis het aan haar uitgewys dat die geld wat die SAUK aan kunstenaars skuld, inkomste is wat kunstenaars nodig het om te oorleef, hul mediese fonds en hul motors mee te betaal, en so meer. Dié bedrag beloop tans sowat R160 miljoen. “Hoe sou u voel, minister, as u salaris ŉ maand lank weerhou word?” het Michalakis gevra. Ndabeni-Abrahams het toegegee dat die situasie ernstig aandag moet geniet en onderneem dat dit selfs nog meer geprioritiseer sal word. Sy sê ook dat onderhandelings daaroor voortduur.